Sigurd Agersnap (SF), 2024-04-03:
Tak for ordet, formand, og tak til Dansk Folkeparti for debatten.
Jeg vil starte med at understrege, at alle børn fortjener en tryg skoledag uden frygt, uden trusler og uden krænkelser.
Man skal ikke være bange for at gå i skole, og man skal heller ikke være bange for, hvem man møder rundt om hjørnet ovre i skolen.
Som Lise Egholm, den tidligere skoleleder på Rådmandsgade Skole, har sagt det: Jeg går ikke ind for kæft og trit, men jeg går godt nok ind for retning.
Det synes jeg er en meget rigtig vej at gå for vores skole.
Mange børn har brug for tydelige voksne, og skolen må aldrig være uden retning.
Den må aldrig være uden faglig retning eller pædagogisk retning og heller ikke uden en klar retning for god opførsel.
Når vi alligevel i pressen hører om de forfærdelige og meget alvorlige episoder, så skal vi tage det alvorligt.
Der er ofre i de her sager.
Det viser rundspørgen blandt kommunerne.
Men det betyder ikke, at det ikke er vigtigt at notere sig det hele.
Jeg kan også forstå på debatten, at nogle forestiller sig, at løsningen på den her udfordring er at stramme grebet og gøre det lettere at sanktionere og bortvise elever.
Som undersøgelsen i dag også viser, er det i dag også muligt at bortvise.
Der er sanktionsmuligheder for skolerne.
Man kan lade en elev flytte klasse; man kan hjemsende, og man kan bortvise, også uden forældrenes godkendelse – ikke nødvendigvis uden meddelelse til forældrene, men uden forældrenes godkendelse.
Når det er sagt, er der to forhold, som ministeren også har været ind på, og som vi i SF er enige i kan fylde mere i ordensbekendtgørelsen.
Vi skal sørge for, at ofrenes perspektiv fylder i vurderingerne.
Vi skal tage deres oplevelser alvorligt og sikre, at det ikke er dem, der mærker konsekvenserne og oplever sanktionerne, og så skal det være muligt med flere hjemsendelser end blot to om året.
Det er vi egentlig enige i.
Men jeg vil også sige, at det ikke er løsningen blot at stramme grebet, og i Danmark har vi undervisningspligt for alle elever, og også bortviste børn skal sikres et skoletilbud.
Når man har fulgt den offentlige debat, har man nogle gange kunnet være i tvivl om, hvorvidt alle partier mener det.
Bortviser man til gaden, bortviser man også til banderne eller i hvert fald en rigtig dårlig tilværelse.
Bortvisninger skal bruges, og der skal være konsekvenser, men vi har undervisningspligt i Danmark, og det er afgørende at sikre alle børn et godt undervisningstilbud.
De sidste 10 år har folkeskolen oplevet besparelser og overfyldte klasselokaler, og dem, der har brug for ekstra hjælp og opmærksomhed, er for mange steder blevet ladt i stikken.
Det er ikke raketvidenskab, at det selvfølgelig har konsekvenser.
Skolerne er presset både på økonomien og på personale.
Den seneste undersøgelse fra Danmarks Lærerforening viser, at økonomien i 79 pct. af tilfældene er årsagen til, at elever ikke har fået den nødvendige støtte eller tilbud, og det tal taler jo for sig selv.
Rammerne om skolen er ikke gode nok, og det er vores opgave herinde at sikre rammerne.
Det er ikke vores opgave og blande os i den enkelte skoleleders dispensationer eller afsige dom i sagerne, men det er vores opgave at sikre en ordentlig økonomi, et ordentligt indeklima, faglokaler, tid og tolærerordninger.
Løsningen er, at vi forebygger og sætter ind med pædagogiske indsatser, og at vi kigger på ordensbekendtgørelsen.
Vi har i SF dertil foreslået et korps af specialuddannede pædagoger og lærere, som skolerne kan tilkalde for at få rådgivning og støtte i de her sager.
Det skal være sådan, at man kan tilkalde ekstra hjælp, også udefra.
I dag har mange kommuner et støttekorps, men det er ikke alle, og det er ikke i de små kommuner.
Det mener vi man skulle lave et nationalt rejsehold for.
Det mener vi er en del af løsningen.
Jeg har en vedtagelsestekst, jeg gerne vil læse op på vegne af SF, Enhedslisten, Radikale Venstre og Alternativet: Forslag til vedtagelse
»Folkeskolen skal være et sted, hvor alle børn trygt kan lege, lære og udvikle sig.
Folkeskolen er for alle, og ingen børn skal gå utrygge i skole.
Børn har brug for tydelige voksne.
Derfor skal skoler have tid til at skabe relationer med børnene i undervisningen og frikvartererne, flere timer med to lærere eller pædagoger samt bedre mulighed for socialpædagogisk støtte.
I nogle tilfælde giver det mening at flytte en elev til en anden skole, og det giver ordensbekendtgørelsen mulighed for.
Folketinget noterer sig, at det frem for alt er afgørende med et fokus på den pædagogiske indsats for at sikre en god og tryg hverdag for alle i folkeskolen.«
Tak for ordet.